Draakoniveri

**Draakoniveri**, ka** loheveri** on tumepunane orgaaniline värvipigment, mida valmistatakse mitmete troopiliste puuliikide vaigust, samuti nimetatakse draakonivereks vaiku ennast.

Värvainete indeksis on draakonivere tähised C.I. 75200 (drakorubiin) ja 75210 (drakorodiin), ühendi üldnimetuse tähis on NR 31 (Natural red 31).

## Saamine
Draakonivere toorainet kogutakse järgmistelt Kagu-Aasias, Kanaari saartel, Lääne-Indias ja Lõuna-Ameerikas kasvavatelt taimeperekondadelt:
* suur rotangpalm (*[[Calamus rotang]]*) L
* krooton (*Croton*): lohekrooton (*Croton lechleri* Müll. Arg.), *[[Croton draconoides]]* Müll. Arg., *[[Croton draco]]* Schltdl. & Cham., *[[Croton perspeciosus]]* Croizat, *[[Croton palanostigma]]* Klotzsch, *[[Croton urucurana]]* Baill., *[[Croton erythrochilus]]* Müll. Arg., *[[Croton rimbachii]]* Croizat, *[[Croton xalapensis]]* Kunth, *[[Croton sampatik]]* Müll. Arg.
* deemonpalm (*Daemonorops*): veri-deemonpalm (*Daemonorops draco* Blume), *[[Daemonorops didymophylla]]* Becc., *[[Daemonorops micranthus]]* Becc., *[[Daemonorops rubra]]* (Reinw. ex Blume) Mart., *[[Daemonorops propinquus]]* Becc.
* draakonipuu (*Dracaena*): 	jeemeni draakonipuu (*Dracaena cinnabari* Balf.f.), harilik draakonipuu (*Dracaena draco*) (L.) L., *[[Dracaena cochinchinensis]]* Hort. ex Baker
* tiibviljak (*Pterocarpus*): *[[Pterocarpus officinalis]]* Jacq.

### Pildid

Pilt:Drachenbaum_Teneriffa%2C_Icod_de_los_Vinos.jpg|*Dracaena draco* Kanaaridel
Pilt:DracaenaDracoLeaves.jpg|Draakonipuu lehed, mille allosad on vaikjast eritisest punaseks värvunud
Pilt:Socotra dragon tree.JPG|*Dracaena cinnabari* Sokotra saarel
Pilt:Dragon&#039;s Blood, Socotra Is. (24677302661).jpg|Jeemeni draakonipuult kogutud vaigutükid 
Pilt:Sangre de Grado.jpg|Vaigutilgad lohekrootoni (*Croton lechleri*) koorel
Pilt:Rattan Palm (Calamus rotang) with fruits (7844049166).jpg|Rotangpalmi viljad, mille katete vaigust saadakse samuti draakoniverd


## Omadused
Draakonivere keemiline koostis erineb vastavalt sellele, milliselt taimeliigilt on vaik kogutud. Koostisaineid on palju ning nende kohta leidub mitmesugust erinevat informatsiooni.

Peamine värvi andev komponent on drakorubiin, mida vaik sisaldab vähem kui 1%.

Pigment annab värvitoone roosast sügavpunaseni ning pruunikaspunasest oranžpunaseni. Ei ole valguspüsiv, punane toon kaldub ajapikku pruuniks muutuma.

## Kasutus
### Kunstis ja kunstkäsitöös
Värvipigmendina pole draakoniveri tänapäeval enam populaarne. Seda kasutavad orgaanilistes lahustites vedeldatuna lakkide toonimiseks näiteks mööblimeistrid ja restaureerijad. Samuti kasutavad draakoniverd laki toonijana pillimeistrid, viiuli punakaks lakkimise traditsioon ulatub Euroopas 18. sajandist tänapäevani.

Draakoniverd on kasutatud raamatute ja käsikirjade käsitsi maalitud miniatuuridel ning akvarellmaalis, samuti kullatise aluspinna kruntimiseks kroonlühtritel. Vanas eestikeelses käsiraamatus kannab see kuldamise krundi komponendina mööblimeistritel *lendawamau were* nimetust.

Pilt:Giotto. Pentecost. 1320-25 National Gallery, London..jpg|Giotto maalil "Püha Vaimu väljavalamine" (1320–1325) on tuleleegid apostlite peade kohal maalitud draakoniverega
Pilt:Untitled, 2010, by Padraig Timoney including dragon&#039;s blood.JPG|Inglise-iiri kunstniku Pádraig Timoney segatehnikas "Untitled" (2010) kasutab ühe materjalina draakoniverd


### Kosmeetikas
Mõningad kosmeetikafirmad on selle aine kasutusele võtnud, kuna see moodustab nahale kaitsva katte ning on sobilik tundlikule nahale.

### Muud
Kasutatakse ka aroomiõlides ja viirukites.

## Pigmendiga seotud legend
Plinius Vanem on pidevalt laienevat värvipigmentide hulka laites kirjutanud: "Indiast lisanduvad selle jõgede setted ning draakonite ja elevantide veri." Lause teises osas viitas ta uskumusele, mille kohaselt on elevantidel jahutav veri. Arvati, et kuivaperioodil ronisid janu kustutada soovivad draakonid puude otsa ning ründasid elevante. Vahel see õnnestus, vahel tappis elevant aga draakoni ning loomad surid koos. Elevandi ja draakoni vere segu peetigi lohevereks.

## Viited

## Välislingid
* Draakoniveri kunsti- ja konserveerimismaterjalide portaalis CAMEO
* Drakorubiin andmebaasis PubChem